Milorad Pavić

Milorad Pavić (; * 15. október 1929, Belehrad – † 30. november 2009, Belehrad) bol srbský spisovateľ a historik srbského písomníctva z obdobia 17. – 19. storočia. Je autorom medzinárodne uznávaného románu Chazarský slovník. Prvú knihu vydal v roku 1952. Pochádzal zo starej srbskej rodiny spisovateľov, počnúc 18. storočím až doteraz.

 Život 
Narodil sa v Belehrade. Vyštudoval na Belehradskej univerzite fakultu filozofie. Stal sa na nej neskôr profesorom. Študoval aj v Záhrebe, v Paríži na Sorbonne a vo Viedni. Preložil G.G.Byrona a A.S.Puškina. Publikoval 50 autorských diel, romány, poviedky, básne a divadelné hry. Prežil dve bombardovania: Prvé ako dvanásťročný, druhé ako pätnásťročný. Počas nemeckej okupácie Srbska sa naučil nemecky. Ruské lekcie bral od jedného ruského emigranta a anglické od Brita zdržiavajúceho sa v okupovanom Belehrade. Vyučoval literatúru v Novom Sade, Freiburgu, Regensburgu a Belehrade.

Do roku 1984 bol podľa vlastných slov najnečítanejším autorom, po ňom bol najčítanejším srbským spisovateľom. Je aktuálne najprekladanejším spisovateľom Balkánu do mnohých svetových jazykov.

 Dielo 
Pavićov prínos do literatúry spočíva hlavne vo formálnych experimentoch a inováciách. Zmenil štruktúru románu tak, že do neho transplantoval iné žánre písomníctva, napríklad lexikón (Chazarský slovník) alebo krížovku (Krajinka maľovaná čajom) či hru v taroty, použil tiež štruktúru klepsydry (vodné hodiny). Narušil časovú kontinuitu románu tak, že nemal začiatok ani koniec alebo vytvoril množstvo koncov toho istého príbehu. Ďalšie experimenty s formou uskutočnil v románe-antológii, keď sa pohrával s fiktívnym autorstvom príbehov (román Papírové divadloPapírové divadlo, román-antológia 2008, Mladá Fronta, preklad Stanislava Sýkorová, ISBN 978-80-204-1804-3) alebo s osobou rozprávača zo záhrobia (román Druhé teloDruhé telo, román, Slovart, ISBN 978-80-8085-414-0). Tematicky sa Pavić tiež vymyká z hlavného prúdu prozaickej európskej tvorby. Adoptoval si mystiku a históriu Balkánu a Orientu, z ktorých navaril mimoriadne silný elixír autorskej fikcie.

 Poézia 
 Palimpsesty, zbierka
 Mesačný kameň, zbierka

 Romány 
 Chazarský slovník, 1984
 Krajinka maľovaná čajom, 1988
 Vnútorná strana vetra, 1991
 Posledná láska v Carihrade, 1994
 Kazeta na písacie potreby
 Hlinená armáda, 1999
 Sedem smrteľných hriechov
 Unikát, román – delta
 Druhé telo, 2006
 Farebný chlieb a Neviditeľné zrkadlo, román pre dievčatká a chlapcov

 Poviedky 
Vydal tieto zbierky poviedok:
 Ruský chrt, Руски хрт, приче, Београд 1979, 215 стр.
 Nové belehradské poviedky, Нове београдске приче, Београд 1981, 360 стр.
 Kôň svätého Marka, Коњи светога Марка, приче, Београд 1976, 159 стр.
 Železná opona, Гвоздена завеса, приче, Нови Сад 1973, 222 стр. 
 Hodená rukavica,1989
 Brána sna, Врата сна и друге приче. Дерета, Београд, 2002, 196 стр.
 Poviedka o tráve, Прича о трави и друге приче.
 Papierové divadlo, zbierka poviedok alebo román-antológia

 Odborná literatúra 
 Memoáre 18. a 19. storočia – 1964
 Od Baroka ku klasicizmu – 1966
 Zábavník Vuka Karadžića – 1969
 Dejiny srbskej literatúry v dobe baroka – 1970
 Vojislav Ilić a európske básnictvo – 1971
 Gavril Stefanović Venclović – 1972
 Jazyková pamäť a básnický tvar – 1976
 Zrod novej srbskej literatúry – 1983
 Dejiny, vrstvy a štýl – 1985

 Knihy v slovenčine 
 Chazarský slovník (Hazarski rečnik / Hazarski rečnik), Bratislava, Vydavatelstvo Slovart, 2003, 2006.
 Vnútorná strana vetra (Унутрашња страна ветра / Unutrašnja strana vetra), Bratislava, Petrus, 2005.
 Posledná láska v Carihrade (Последња љубав у Цариграду / Poslednja ljubav u Carigradu), Bratislava, Slovart, 2007.
 Druhé telo (Друго тело / Drugo telo), Bratislava, Slovart, 2008.
 Krajina maľovaná čajom (Predeo slikan čajem / Predeo slikan čajem), Bratislava, Slovart, 2010.
 Znamienko krásy (Вештачки младеж / Veštački mladež), Bratislava, Slovart, 2011.

 Referencie 

 Zdroj 
 Autorova stránka

Kategória:Srbskí spisovatelia
Kategória:Srbskí historici
Kategória:Spisovatelia postmoderny